Alianță surpriză a partidelor din Sectorul 2: ”Azi vrem să luăm de la biserici ca să plătim 2,4 milioane de lei din datoriile Spitalului Sf. Pantelimon”! Coaliție inedită USR + PSD + PMP+ PNL + ALDE + UNPR ca să scoată Spitalul de Urgență din criza financiară

marți, 5 decembrie 2017, 12:14

Bugetul inițial pe 2017 era 10 milioane de lei la culte și zero lei la spitale și acum consilierii vor să îl modifice.

Potrivit consilierilor, Primăria Sectorului 2 poate sprijini două spitale: Sf. Pantelimon și Institutul Clinic Fundeni, dar anul acest nu alocase nici un ban.

Astăzi, la ora 16, Consiliul Local al Sectorului 2 al Capitalei are în față un amendament în premieră: bani luați de la culte și transferați către un spital.

De atâtea ori în dispută, cei 27 de consilieri de la 7 partide (PNL, PSD, ALDE, PMP, UNPR, PER, USR) par acum aproape de a stabili recordul unui consens.

9 milioane de lei sunt datoriile pe care „Sf. Pantelimon” le-a trimis către Primăria Sectorului 2, ca să fie ajutat

”Am aflat din presă că sunt mari probleme la Spitalul Sf. Pantelimon și am rugat Comisia de buget să căutăm bani. Am găsit 2,4 milioane de lei necheltuiți de la culte. Am zis să-i dăm la spital și în comisie am avut unanimitate”, spune Adrian Alexandru, consilier USR.

El a luat inițiativa.

”Suntem mâhniți că n-am fost înștiințați oficial că putem sprijini spitalele din sector și că aflăm din presă! Am votat pentru în comisie și sper să votăm la fel azi în Consiliul Local”, confirmă și Silviu Feroiu, consilier PNL.

”E adevărat că suntem toți de acord să luăm bani de la biserici și să dăm la spital 2,4 milioane de lei ca să-și plătească în primă instanță utilitățile”, îl completează Cătălin Mihăilă, de la PSD.

2,4 milioane de lei sunt supuși azi la vot la Primăria Sectorului 2 pentru plata celor mai urgente datorii ale spitalului

Drumul ideii explicat de Adrian Alexandru, inițiatorul propunerii:

Consultarea aparatului administrativ al Primăriei, ”doamna director economic Amariției a identificat sursa”.

Discuție cu managementul de la „Sf. Pantelimon”, ”care ne-a trimis balanța de cont cu furnizorii neplătiți”.

Dezbatere și votul în cComisia de buget (unde PNL, PSD, ALDE, UNPR, USR și PER au votat 7 ”pentru” și zero ”împotrivă”).

Azi susținerea amendamentului în ședința Consiliului Local Sector 2.

PMP, un partid care n-au avut reprezentat în comisia de buget, este și el de acord.

”E nevoie de bani în multe zone. De la început, noi am zis că nu e normal să alocăm 10 milioane la biserici și să nu avem nici o creșă în sectorul 2. Iar acum au apărut și problemele cu spitalele”, spune Cătălin Militaru, consilier local PMP și șeful organizației partidului său de la Sectorul 2.

”Bisericile au fost privilegiate în epoca Onțanu. Suntem de acord să dăm banii aceștia la spital. Cerem însă ca totul să fie legal și aparatul primăriei să găsească mijloacele de a o face” Cătălin Militaru, PMP

Problemele de la „Sf. Pantelimon” au apărut recurent în spațiul public în ultimii doi ani.

Prima oară, în 2 iunie 2016, Gazeta a publicat mărturia unui medic care și-a înregistrat șefa cum împărțea șansele de viață ale pacienților.

Chiar în noaptea Zilei naționale, 1 Decembrie 2017, un alt medic de la „Sf. Pantelimon” a sunat la 112 și a lipit afișe în spital prin care anunța pacienții că secția de ginecologie este închisă noilor internări din cauza lipsei medicamentelor și analizelor.

În aceeași noapte o femeie a născut prin cezariană fiind anesteziată cu xilină, ”care n-a ținut și i-a dat dureri foarte mari”, conform declarațiilor corpului medical pentru ziar.

USR: ”Începem cu 2,4 milioane de lei dați repede și vrem să stingem toate datoriile spitalului”

-Domnule Adrian Alexandru, cum ați reușit să vă convingeți colegii?

-Sincer, mai greu a fost să aflăm de problemă. Din presă am aflat. Nu vreau să dau nicio culoare politică inițiativei. Dovadă că spun deschis: n-am convins pe nimeni, fiindcă toată lumea a realizat gravitatea situației după ce am citit articolele.

-Dar de ce luați bani de la biserici? Puteți fi suspectați de populism.

-În niciun caz nu e vorba de așa ceva. Pur și simplu, aici am găsit banii disponibili. La biserici erau alocați 10 milioane de lei și la spitale zero! În fine, s-au cheltuit 1,5 milioane de lei la culte. Am dat câteva milioane tot de la biserici către profesorii care au câștigat niște drepturi salariale în instanță. Și au mai rămas 2,4 milioane de lei pe care intenționăm să-i dăm la spital.

-Ultimul cuvânt îl are, logic, Consiliul Local al Sectorului 2.

-Evident. Eu sper însă ca toți colegii să înțeleagă faptul că e necesar să deblocăm situația la „Sf. Pantelimon”.

PSD: ”Noi ne-am opus finanțării proiectelor bisericilor, așa că suntem consecvenți când vom vota să dăm banii la Sf. Pantelimon”

-Domnule Cătălin Mihăilă, nu e delicat să luați bani de la biserici? S-ar putea înțelege că domeniile sunt opozabile și nu sunt.

-Ba da, e delicat, însă să știți că noi ne-am opus când au venit cu propunerile pentru biserici.

-Vă referiți la cele 10 milioane de lei din bugetul pe 2017 pentru culte?

-Nu mă refer la total. Am fost de acord să fie în buget, însă când au venit cu propunerile concrete ne-am opus, că nu ne-au convins. Așa că suntem consecvenți când vom vota să dăm banii Spitalului „Sf. Pantelimon”.

-E rară obținerea unui consens fie și într-o comisie.

-Da, însă mi se pare un lucru normal ceea ce facem acum.

PNL: ”Am vrea să vină directorul spitalului să ne explice, însă personal am fost de acord să le dăm acum 2,4 milioane de lei”

-Domnule Silviu Feroiu, e adevărat că ați votat ”Da” în comisie pentru amendament?

-E adevărat. Deși nu e normal să aflăm din presă de problemele unui mare spital pe care-l putem ajuta și care deservește cetățenii din Sectorul 2.

-Nu știați? Nu a trimis managerul cerere de sprijin către Primărie?

-Nu știu de așa ceva. Noi suntem aleșii cetățenilor, noi trebuia să fim informați că noi putem vota. Dovadă ce încercăm să facem acum. Pornim cu 2,4 milioane de lei repede și vedem mai apoi. Două spitale putem ajuta: „Sf. Pantelimon” și Institutul Clinic Fundeni.

-Ați discutat cu colegii dumneavoastră din PNL? Vor susține amendamentul la vot astăzi după-amiază?

-Vom discuta și vom avea o poziție comună. Eu am votat ”Da” în comisie. Mi-ași dori însă să vină directorul spitalului să ne explice. Pentru că nu pot exclude un management defectuos acolo, de s-au strâns 9 milioane de lei datorii. Ca să fie clar: sunt pentru a le acorda 2,4 milioane de lei ca să-și plătească utilitățile și vreau să-i ajutăm mai departe, dar în anumite condiții.

Între timp, la „Sf. Pantelimon” situația se acutizează.

Un număr important de chirurgi din spital au semnat o hârtie către conducere în care au anunțat că-și deleagă responsabilitatea în actuala situație, ”în care nu avem condiții elementare să ne facem profesia”.

Iar doctorul Mihai Dimitriu, cel care a avut inițiativa în noaptea de 1 decembrie, a trimis azi o notă către managerul Davițoiu în care citează Codul Deontologic al Medicilor.

El face asta după ce managerul și un secretar de stat din Ministerul Sănătății i-au reproșat felul în care a semnalat problemele. ”La capitolul Obligații referitoare la sănătatea publică scrie că medicul are obligația morală de a aduce la cunoștința organelor competente orice situație de care află și care reprezintă un pericol pentru sănătatea publică”.

Lipsa medicamentelor și a posibilității de a face analize pacienților sunt un pericol pentru sănătatea publică, conchide medicul.

Citește și:

Ministerul Sănătății recunoaște ”situația grea” de la Sf. Pantelimon, dar îl ia peste picior pe medic: ”S-a decompensat!”

La mulți ani, Românie autoritară! Ce s-a întâmplat azi-noapte la Spitalul Sf. Pantelimon

Un fenomen nou în România. Pacienții pedepsesc spitalele! ”Din cauza reputației îndoielnice, Spitalul de Urgență Sf. Pantelimon a ajuns în faliment”, recunoaște chiar managerul acestuia!

Chirurgul de gardă de la Spitalul Sf. Pantelimon a anunțat ieri Ambulanța să nu mai trimită cazuri că ”nu mai avem substanțe și medicamente pentru operații”!

Dulapul cu medicamente pentru terapie intensivă de la Sf. Pantelimon e în continuare închis! Pe primele patru luni ale lui 2016, spitalul a tras doar 7% din bugetul anual pe care Ministerul i l-a alocat pentru ATI

Un medic şi-a înregistrat şefa cum împarte viața și moartea la Spitalul Sf. Pantelimon, spunînd: „Eu am propus o chestie care mi s-a părut de bun-simț. Hai să dăm medicația la ăia tineri și la ăia cu șanse!”. Ei sînt numiți ”ăia care merită”!